สังคมข่าวหุ้น
หุ้นเกือบทุกกลุ่มขยับรับแผนเปิดประเทศวันที่ 1 พ.ย.นี้ นำโดยหุ้นกลุ่มการบินและสนามบินเด้งแรงสุด ตามมาด้วยกลุ่มโรงแรม ค้าปลีก และโรงพยาบาล
หุ้นเกือบทุกกลุ่มขยับรับแผนเปิดประเทศวันที่ 1 พ.ย.นี้ นำโดยหุ้นกลุ่มการบินและสนามบินเด้งแรงสุด ตามมาด้วยกลุ่มโรงแรม ค้าปลีก และโรงพยาบาล
13 ต.ค. 2564

*…เปิดประเทศ…
*…เมื่อวันอังคารที่ 12 ตุลาคม หุ้นเกือบทุกกลุ่มขยับรับแผนเปิดประเทศวันที่ 1 พ.ย.นี้ นำโดยหุ้นกลุ่มการบินและสนามบินเด้งแรงสุด ตามมาด้วยกลุ่มโรงแรม ค้าปลีก และโรงพยาบาล หลังบิ๊กตู่ประกาศชัดเจนแม้ตัวเลขติดเชื้อโควิดจะยังสูงอยู่ก็ตาม แต่รัฐบาลต้องยอมเสี่ยง อยู่เฉย ๆ ปิดเมืองก็ไม่รอดเหมือนกัน งานนี้วางเดิมพันสูง ส่วนปัจจัยภายนอกประเทศติดตามแนวโน้มราคาน้ำมัน และดอกเบี้ยอย่างใกล้ชิด อาจเป็นตัวฉุดดัชนี ขณะที่วันนี้จับตาประชุมศบค.ชุดใหญ่พิจารณาคลายล็อกดาวน์ แนวรับ 1,635 จุด แนวต้าน 1,650 จุด…
*…AAV พร้อมแล้ว สันติสุข คล่องใช้ยา ประธานเจ้าหน้าที่บริหาร สายการบินไทยแอร์เอเชีย ร่วมกับเครือโรงพยาบาลพญาไท เครือโรงพยาบาลเปาโล และเครือโรงพยาบาลเกษมราษฎร์ เพิ่มช่องทางจัดจำหน่ายแพ็กเกจตรวจคัดกรองโควิด-19 ทั้งแบบ RT-PCR รู้ผลภายใน 72 ชั่วโมง และแบบ Antigen Test รู้ผลภายใน 1 ชั่วโมง เพื่อให้ผู้โดยสารสามารถเข้าถึงการตรวจคัดกรองจากโรงพยาบาลชั้นนำ พร้อมรับเอกสารประกอบการเดินทางในราคาพิเศษและได้มาตรฐาน…
*…มนตรี ลาวัลย์ชัยกุล ประธานเจ้าหน้าที่บริหาร บมจ.ปตท. สำรวจและผลิตปิโตรเลียม (PTTEP) มั่นใจหลังการเปิดรับนักท่องเที่ยวต่างชาติในเดือน พ.ย.นี้ จะเป็นผลดีต่อการใช้พลังงานให้ปรับตัวเพิ่มขึ้น ขณะที่ราคาน้ำมันดิบดูไบที่ปรับตัวขึ้นอย่างต่อเนื่อง มองว่าในระยะยาวน่าจะกลับมาเคลื่อนไหวอยู่ในระดับ 65-75 เหรียญสหรัฐ/บาร์เรล จากดีมานด์และซัพพลายเข้าสู่จุดสมดุล…
*…ลุยกองทุนหุ้นอินเดีย นันท์มนัส เปี่ยมทิพย์มนัส ประธานเจ้าหน้าที่บริหารการลงทุน บลจ.ไทยพาณิชย์ เปิดเสนอขาย กองทุนเปิดไทยพาณิชย์ หุ้นอินเดีย แอคทีฟ (SCB India Active Equity : SCBINDEQ) มูลค่าโครงการ 3,000 ล้านบาท เริ่มเสนอขายครั้งแรกระหว่างวันที่ 12-19 ตุลาคม 2564 นี้ ด้วยเงินลงทุนขั้นต่ำเพียง 1,000 บาท…
*…ชัยสิทธิ์ สัมฤทธิวณิชชา กรรมการผู้จัดการ บริษัท เอ็น.ดี.รับเบอร์ จำกัด (มหาชน) หรือ NDR เผยความคืบหน้าการจดทะเบียนรถจักรยานยนต์ไฟฟ้ากับกรมการขนส่งทางบกเสร็จสิ้นแล้ว หลังจากที่ผ่านมาได้รับผลกระทบจากวิกฤติโควิด ทำให้การจดทะเบียนรถต้องหยุดชะงักไป คาดสามารถส่งมอบรถจักรยานยนต์ไฟฟ้าได้ภายในเดือนตุลาคมนี้จำนวนกว่า 20 คัน และอีกกว่า 60 คันภายในเดือนพฤศจิกายน โดยคาดว่ารวมทั้งปีจะสามารถส่งมอบรถได้ทั้งสิ้น 1,000 คัน ตามเป้าหมาย…
*…เติมพงษ์ เหมาะสุวรรณ รองกรรมการผู้จัดการอาวุโส กลุ่มงานบัญชีและการเงิน บมจ.ยูนิค เอ็นจิเนียริ่ง แอนด์ คอนสตรัคชั่น (UNIQ) เผยอัตราดอกเบี้ยคงที่สำหรับหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ อายุ 3 ปี 8 เดือน ไว้ที่ 4.00% ต่อปี กำหนดจ่ายดอกเบี้ยทุก 3 เดือน หุ้นกู้ชุดนี้มีแผนเสนอขายให้กับประชาชนทั่วไป ผ่านธนาคารกรุงไทย (KTB) ระหว่างวันที่ 1-3 พฤศจิกายน 2564 นี้…
*…กูรูมองราคาหุ้นบมจ.โซลาร์ตรอน (SOLAR) เพิ่มขึ้นต่อเนื่อง เป็นแรงเก็งกำไรเพื่อรับ SOLAR-W1 อัตราส่วน 2 หุ้นเพิ่มทุนต่อ 1 หน่วยใบสำคัญแสดงสิทธิ ราคาใช้สิทธิ 2 บาท/หุ้น ซึ่งราคาเสนอขายหุ้นเพิ่มทุนและราคาใช้สิทธิแปลงสภาพวอร์แรนต์ต่ำกว่าราคากระดาน…
*…ซื้อหุ้นคืน บอร์ดบมจ.โรงพยาบาลราชธานี (RJH) ไฟเขียวโครงการซื้อหุ้นคืนภายในวงเงิน 150 ล้านบาท ในช่วงระหว่างวันที่ 1 พ.ย. 2564-30 เม.ย. 2565 พร้อมทั้งอนุมัติให้เข้าซื้อหุ้นของบมจ.โรงพยาบาลรามคำแหง (RAM) จากบริษัท สินแพทย์ จำกัด จำนวน 2,500,000 หุ้น คิดเป็นสัดส่วน 1.04% ของทุนจดทะเบียนของ RAM ในราคาหุ้นละ 141 บาท รวมเป็นเงินจำนวนน 352.50 ล้านบาท คาดว่าจะดำเนินการในวันที่ 29 ต.ค.นี้…
*…BEYOND ประกาศแต่งตั้ง กมลวรรณ วิปุลากร นั่งกรรมการผู้จัดการ ดูแลงานบริหารธุรกิจโรงแรมในเครือ หลังบมจ.เบาด์ แอนด์ บียอนด์ ประกาศเข้าบริหาร 2 โรงแรมดังระดับโลก